Ir-Regolament tal-Kunsill (KEE) Nru 3730/87
ta’l-10 ta’ Diċembru 1987
li jistabbilixxi regoli ġenerali għall-provvista ta’l-ikel minn stokkijiet ta’ l-intervent lil organizzazzjonijiet indikati għad-distribuzzjoni lil persuni li huma l-iżjed fil-bżonn fil-Komunità
Il-KUNSILL TAL-KOMUNITAJIET EWROPEJ,
Wara li kunsidra t-Trattat li jwaqqaf il-Komunità Ekonomika Ewropea, u b’mod partikolari l-Artikolu 43 ta’ l-istess Trattat,
Wara li kunsidra l-proposta mill-Kummissjoni,
Wara li kunsidra l-opinjoni tal-Parlament Ewropew [1],
Billi wara x-xitwa eċċezzjonalment kiesħa ta’l-1986/1987 il-Komunità applikat, matul bosta xhur fl-1987, miżuri li jinvolvu l-provvista ta’ diversi tipi ta’ ikel lil organizzazzjonijiet tal-karità biex jitqassmu lil persuni l-iżjed li huma l-iżjed fil-bżonn fil-Komunità;
Billi rapporti mill-Istati Membri u minn diversi organizzazzjonijiet tal-karità involuti f’dawn il-miżuri juru li dawn kienu ta’ valur konsiderevoli għall-benefiċjarji, imma wkoll li dawn jikkaġunaw diffikultajiet finanzjarji u distributtivi lil bosta mill-organizzazzjonijiet in kwistjoni;
Billi l-Komunità, permezz ta’l-istokkijiet ta’l-intervent tagħha tad-diversi prodotti agrikoli, għandha l-mezzi potenzjali biex tagħti kontribut sinifikanti favur il-benesseri taċ-ċittadini tagħha l-aktar fil-bżonn; billi huwa fl-interess tal-Komunità, u skond l-għanijiet tal-politika agrikola komuni, li jiġi sfruttat dan il-potenzjal fuq bażi fit-tul sakemm l-istokkijiet ikunu tniżżlu sa livell normali bl-introduzzjoni ta’ miżuri approprjati; billi l-esperjenza akkwistata mill-applikazzjoni tal-miżuri hawn fuq imsemmija għandha tgħin fl-organizzazzjoni ta’ xi azzjoni sussegwenti ta’ natura simili; billi huwa xieraq li tiġi kkonsolidata f’test wieħed il-bażi legali għall-implimentazzjoni ta’ dawn il-miżuri,
ADOTTA DAN IR-REGOLAMENT:
Artikolu 1
Għandhom isiru dispożizzjonijiet għal merkanzija li tkun fl-istokkijiet ta’ l-intervent sabiex din titqiegħed għad-dispożizzjoni ta’ ċerti organizzazzjonijiet nominati biex l-ikel ikun jista’ jiġi distribwit lill-iżjed persuni fil-bżonn fil-Komunità. Dawn il-persuni għandhom jirċievu l-ikel bla ħlas jew bi prezz li fl-ebda każ ma jkun iżjed minn dak ġustifikat mill-ispejjeż minfuqa mill-organizzazzjonijiet nominati biex jimplimentaw din l-azzjoni. Id-distribuzzjoni għandha ssir skond pjan ta’ kull sena mwaqqaf mill-Kummissjoni fuq il-bażi ta’l-informazzjoni provduta mill-Istati Membri.
Artikolu 2
1. L-organizzazzjonijiet imsemmija fl-Artikolu 1 għandhom jiġu nnominati mill-Istati Membri in kwistjoni.
2. Dawk l-Istati Membri li jixtiequ japplikaw għal din l-iskema għandhom javżaw lill-Kummissjoni fil-ħin propizju ta’kull sena.
Artikolu 3
Il-merkanzija msemmija fl-Artikolu 1 għandha tingħata bla ħlas lill-organizzazzjonijiet innominati. Il-valur għall-kotba ta’ dawn l-oġġetti għandu jkun il-prezz ta’l-intervent, aġġustat fejn meħtieġ permezz ta’ koeffiċjenti biex iqisu d-differenzi fil-kwalità.
Artikolu 4
Bla ħsara għar-regoli dettaljati għall-applikazzjoni msemmija fl-Artikolu 6, l-ispiża li tirriżulta mill-operazzjonijiet applikati skond dan ir-Regolament għandha tiġi meqjusa bhala waħda li tifforma parti mill-infiq għall-istabilizzazzjoni tas-swieq agrikoli kif previst fl-artikolu 1(2)(b) tar-Regolament (KEE) Nru 729/70 [2] Għalekk il-merkanzija li ssir disponibbli skond id-dispożizzjonijiet ta’l-Artikolu 1 ta’ dan ir-Regolament għandha tiġi finanzjata minn approprjazzjonijiet fl-intestatura relevanti tal-budget fi’ ħdan il-Fond Ewropew ta’ Gwida u Garanzija Agrikola, Sezzjoni Garanziji, tal-budget tal-Komunitajiet Ewropej. Tista’ ssir ukoll dispożizzjoni biex dan il-finanzjament jikkontribwixxi għall-ispejjeż tat-trasport tal-prodott miċ-ċentri ta’l-intervent u għall-ispejjeż amministrattivi għall-organizzazzjonijiet innominati ġenerati mill-implimentazzjoni ta’ din l-iskema, minbarra xi spejjeż li jistgħu jitħallsu mill-benefiċjarji fl-istruttura ta’l-applikazzjoni ta’l-Artikolu 1.
Artikolu 5
Il-Kummissjoni għandha tressaq quddiem il-Parlament Ewropew u l-Kunsill rapport dwar it-tħaddim ta’ din l-iskema mill-aktar fis possibbli wara li tkun disponibbli l-informazzjoni dwar l-ewwel sentejn tat-tħaddim tagħha.
Artikolu 6
Ir-regoli dettaljati għall-applikazzjoni ta’ dan ir-Regolamentgħandhom jiġu adottati skond il-proċedura prevista fl-Artikolu 26 tar-Regolament (KEE) Nru 2727/75 [3] u skond id-dispożizzjonijiet korrispondenti tar-Regolamenti l-oħra li jwaqqfu organizzazzjoni komuni tas-suq tal-prodotti agrikoli.
Artikolu 7
Dan ir-Regolament għandu jidħol fis-seħħ fil-jum li fih jiġi ppubblikat fil-Gazzetta Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta’ Diċembru 1987.